Eelmine nädal sai mitu uut pere juurde tehtud. Hilja, kuid midagi oli vaja teha paarumisperedega. Võtsin 15 paarumispere ja viisin II gruppi ning raputasin nad kõik meeraamidele, enne seda olin ema pannud kattepuuri alla. Sai umbes 8-raamiline mesilaspere. Minu eesmärk oli, et paarumisperede likvideerimisel jääks  mesimummid ellu. Sain sellega peaaegu hakkama, ainult üksikud surnuks nõelatud mesilased taru ees. Eile peresid kontrollides oli näha, et nendega on kõik korras. Ema muneb ja haue juba kolmel raamil. Nüüd on vaja leida neile veel mõned haudmeraamid tugevamatest peredest. Selliseid peresid, mis ei mahu oma taru-korpusesse ära, on mul veel päris palju. See aasta on üldse vanade emadega pered väga tugevad. Neli paarumata ema on veel paarumistarudes. Kaks neist on väga ilusad, ootan järgmise nädala soojad  ilmad ära ja kui munema ei hakka, siis ei ole nendega midagi teha. Peredele anda ei saa. Leskedega on seis väga hea, nad enamuses on põgenenud neisse peredesse, kes neid ei kiusa ja saavad rahulikult süüa.